Κανονισμός (ΕΚ) αριθ. 1305/2003 της Επιτροπής

της 23ης Ιουλίου 2003

για την τροποποίηση του κανονισμού (ΕΚ) αριθ. 285/2003, για την έκδοση πιστοποιητικών εισαγωγής για τα προϊόντα του τομέα προβείου και αιγείου κρέατος στο πλαίσιο δασμολογικών ποσοστώσεων ΓΣΔΕ/ΠΟΕ που δεν είναι ειδικές ποσοστώσεις ανά χώρα, για το πρώτο τρίμηνο του 2003

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 2529/2001 του Συμβουλίου, της 19ης Δεκεμβρίου 2001, για την κοινή οργάνωση της αγοράς στον τομέα του προβείου και αιγείου κρέατος(1),

τον κανονισμό (ΕΚ) αριθ. 1439/95 της Επιτροπής, της 26ης Ιουνίου 1995, σχετικά με τους λεπτομερείς κανόνες εφαρμογής του κανονισμού (ΕΟΚ) αριθ. 3013/89 του Συμβουλίου για τις εισαγωγές και εξαγωγές προϊόντων στον τομέα του προβείου και αιγείου κρέατος(2), όπως τροποποιήθηκε τελευταία από τον κανονισμό (ΕΚ) αριθ. 272/2001(3), και ιδίως το άρθρο 16 παράγραφος 4,

τον κανονισμό (ΕΚ) αριθ. 1302/2003 της Επιτροπής, της 23ης Ιουλίου 2003, για παρέκκλιση από τον κανονισμό (ΕΚ) αριθ. 1439/95 σχετικά με τους λεπτομερείς κανόνες εφαρμογής του κανονισμού (ΕΟΚ) αριθ. 3013/89 του Συμβουλίου για τις εισαγωγές και εξαγωγές προϊόντων στον τομέα του προβείου και αιγείου κρέατος(4), και ιδίως το άρθρο 2,

Εκτιμώντας τα ακόλουθα:

(1) Η Ναμίμπια, ως χώρα ΑΚΕ, ανήκει στην ομάδα χωρών αριθ. 4 του παραρτήματος του κανονισμού (ΕΚ) αριθ. 2366/2002 της Επιτροπής, της 27ης Δεκεμβρίου 2002, για το άνοιγμα κοινοτικών ποσοστώσεων το έτος 2003 για αιγοπρόβατα και κρέας αιγοπροβάτων(5), όπως τροποποιήθηκε από τον κανονισμό (ΕΚ) αριθ. 915/2003(6). Ύστερα από τις τροποποιήσεις που έκανε ο τελευταίος αυτός κανονισμός στον κανονισμό (ΕΚ) αριθ. 2366/2002, έχει συγχρόνως, με ισχύ από την 1η Ιανουαρίου 2003, το δικαίωμα πρόσβασης στη μη ειδική δασμολογική ποσόστωση ΓΣΔΕ/ΠΟΕ ανά χώρα που ανήκει στην ομάδα των χωρών αριθ. 5 του παραρτήματος του εν λόγω κανονισμού. Ο κανονισμός (ΕΚ) αριθ. 285/2003 της Επιτροπής(7) εγκρίθηκε πριν από την εισαγωγή αυτών των τροποποιήσεων και περιορίζεται στο να προβλέψει την έκδοση πιστοποιητικών εισαγωγής για προϊόντα που υπάγονται στον κωδικό ΣΟ ex 0204 καταγωγής Ναμίμπιας στο πλαίσιο της ομάδας 4.

(2) Μεταξύ 1ης και 10ης Ιανουαρίου 2003 κατατέθηκαν αιτήσεις στην Ελλάδα και στην Ιταλία για προϊόντα που υπάγονται στον κωδικό ΣΟ 0204 καταγωγής Ναμίμπιας. Ο κανονισμός (ΕΚ) αριθ. 1302/2003 που παρεκκλίνει από τον κανονισμό (ΕΚ) αριθ. 1439/95, προβλέπει ότι οι αιτήσεις πιστοποιητικών εισαγωγής που γίνονται αποδεκτές για το πρώτο τρίμηνο 2003 στο πλαίσιο της ποσόστωσης των μη ειδικών ποσοστώσεων ΓΣΔΕ/ΠΟΕ πρέπει να περιλαμβάνουν τις αιτήσεις πιστοποιητικών εισαγωγής για τα προϊόντα υπό τον κωδικό ΣΟ 0204 καταγωγής Ναμίμπιας με τους ίδιους όρους με εκείνους που έχουν οριστεί στα άρθρα 1 και 3 του κανονισμού (ΕΚ) αριθ. 285/2003 για τις εισαγωγές προϊόντων που προέρχονται από τη Νότιο Αφρική. Ο ίδιος κανονισμός προβλέπει ότι η Επιτροπή επιτρέπει πριν από την 26η Ιουλίου 2003 την έκδοση πιστοποιητικών εισαγωγής για το πρώτο τρίμηνο 2003 για τις αιτήσεις που κατατέθηκαν μεταξύ της 1ης και της 10ης Ιανουαρίου 2003 για προϊόντα του κωδικού ΣΟ 0204 καταγωγής Ναμίμπιας.

(3) Πρέπει συνεπώς να τροποποιηθεί ο κανονισμός (ΕΚ) αριθ. 285/2003 και να προβλεφθεί ότι οι ποσότητες που ζητήθηκαν μεταξύ της 1ης και της 10ης Ιανουαρίου 2003 στην Ελλάδα και στην Ιταλία για προϊόντα του κωδικού ΣΟ 0204 καταγωγής Ναμίμπιας πρέπει να πολλαπλασιαστούν για την ομάδα 5 με τον ίδιο συντελεστή αποδοχής όπως και για τις άλλες καταγωγές (38,6599 %), και το υπόλοιπο πρέπει να πολλαπλασιαστεί για την ομάδα 4 με συντελεστή αποδοχής 100 %.

(4) Πρέπει να υπενθυμιστεί ότι η απόδοση των επιπλέον καταβληθέντων εισαγωγικών δασμών για τα προϊόντα καταγωγής Ναμίμπιας που υπάγονται στις ομάδες 4 και 5, ύστερα από την παρούσα τροποποίηση του κανονισμού (ΕΚ) αριθ. 285/2003, τα οποία εισήχθησαν με πιστοποιητικά που εκδόθηκαν για το πρώτο τρίμηνο 2003, πραγματοποιείται σύμφωνα με τις διατάξεις των άρθρων 878 έως 898 του κανονισμού (ΕΟΚ) αριθ. 2454/93 της Επιτροπής, της 2ας Ιουλίου 1993, για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου για τη θέσπιση κοινοτικού τελωνειακού κώδικα(8), όπως τροποποιήθηκε τελευταία από τον κανονισμό (ΕΚ) αριθ. 881/2003(9),

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 285/2003 τροποποιείται ως εξής:

1. Το άρθρο 2 αντικαθίσταται από το ακόλουθο κείμενο:

"Άρθρο 2

Η Ελλάδα μπορεί να εκδώσει, τα πιστοποιητικά εισαγωγής που προβλέπονται στον τίτλο ΙΙ Β του κανονισμού (ΕΚ) αριθ. 1439/95 για τα οποία υποβλήθηκαν αιτήσεις από την 1η έως τις 10 Ιανουαρίου 2003. Οι επιτρεπόμενες ποσότητες είναι οι ακόλουθες:

Κράτος μέλος: Ελλάδα - περίοδος από την 1η Ιανουαρίου έως τις 31 Μαρτίου - Συνθήκες εισαγωγής

>ΘΕΣΗ ΠΙΝΑΚΑ>"

2. Το άρθρο 4 αντικαθίσταται από το ακόλουθο κείμενο:

"Άρθρο 4

Η Ιταλία μπορεί να εκδώσει, τα πιστοποιητικά εισαγωγής που προβλέπονται στον τίτλο ΙΙ Β του κανονισμού (ΕΚ) αριθ. 1439/95 για τα οποία υποβλήθηκαν αιτήσεις από την 1η έως τις 10 Ιανουαρίου 2003. Οι επιτρεπόμενες ποσότητες είναι οι ακόλουθες:

Κράτος μέλος: Ιταλία - περίοδος από την 1η Ιανουαρίου έως τις 31 Μαρτίου - Συνθήκες εισαγωγής

>ΘΕΣΗ ΠΙΝΑΚΑ>"

Άρθρο 2

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

Εφαρμόζεται από τις 25 Ιανουαρίου 2003.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 23 Ιουλίου 2003.

Για την Επιτροπή

J. M. Silva Rodríguez

Γενικός Διευθυντής Γεωργίας

(1) ΕΕ L 341 της 22.12.2001, σ. 3.

(2) ΕΕ L 143 της 27.6.1995, σ. 7.

(3) ΕΕ L 41 της 10.2.2001, σ. 3.

(4) Βλέπε σελίδα 3 της παρούσας Επίσημης Εφημερίδας.

(5) ΕΕ L 351 της 28.12.2002, σ. 73.

(6) ΕΕ L 130 της 27.5.2003, σ. 5.

(7) ΕΕ L 42 της 15.2.2003, σ. 28.

(8) ΕΕ L 253 της 11.10.1993, σ. 1.

(9) ΕΕ L 134 της 29.5.2003, σ. 1.